b'\n_START_ARTICLE_\nStaffordshire bull terrier\n_START_SECTION_\nNanny dog-myten\n_START_PARAGRAPH_\nI England og USA har typen i senere \xc3\xa5r ofte blitt omtalt som \xc2\xabnanny dog\xc2\xbb (barnepikehund), men at den skulle ha s\xc3\xa5nne egenskaper er en myte. Myten oppsto som f\xc3\xb8lge av victoriatidens fotografering av barn med hunder (typisk blandingshunder av bull terrier typen), da en oppdretter \xc3\xb8nsket \xc3\xa5 distansere eget oppdrett fra andre pitbuller. Det eksisterer imidlertid ingen beviser for at denne hundetypen noen gang har gjort seg fortjent til beskrivelsen som \xc2\xabnanny dog\xc2\xbb, annet enn gamle fotografier av barn med hunder som kan minne om denne og lignende raser. I USA kaller ei Mrs. Lilian Rant i 1971 rasen for \xc2\xabnursemaid dog\xc2\xbb i et fors\xc3\xb8k p\xc3\xa5 \xc3\xa5 glatte ut rasens d\xc3\xa5rlige rykte fra fortiden, i forbindelse med at Staffordshire bull terrier hadde f\xc3\xa5tt tillatelse av American Kennel Club til \xc3\xa5 bli vist i miscellaneous class. Betegnelsen \xc2\xabnanny dog\xc2\xbb dukker imidlertid f\xc3\xb8rst opp i en artikkel (Move to Outlaw Pit Bulls Under Study in Several Cities) i Toronto Star (Canada) i 1987. F\xc3\xb8r den tid finnes det ikke spor av denne betegnelsen i skriftlige kilder.\n_START_SECTION_\nUtseende, anatomi og fysikk\n_START_PARAGRAPH_\nStaffordshire bull terrier er en middels stor hunderase med en kompakt og sv\xc3\xa6rt muskul\xc3\xb8s kropp med forholdsvis korte bein, et stort hode med sv\xc3\xa6rt veldefinerte kjevemuskler og en korth\xc3\xa5ret, glatt pels. Godkjente farger i henhold til rasestandarden er r\xc3\xb8d, fawn (lysebrun), brindel, sort og bl\xc3\xa5. Enhver av disse fargene i kombinasjon med hvitt er ogs\xc3\xa5 godkjent (popul\xc3\xa6rt kalt pied.) Black and tan eller leverfarge ansees som grove feil og er meget u\xc3\xb8nsket._NEWLINE_Sammenlignet med amerikansk staffordshire terrier (amstaff) og pitbullterrier er Staffordshire bull terrieren kortere og mer kompakt. Den er ogs\xc3\xa5 mye mildere i sin v\xc3\xa6rem\xc3\xa5te i forhold til de to f\xc3\xb8rstnevnte rasene. Mankeh\xc3\xb8yde p\xc3\xa5 voksne individer er mellom 35,5 og 40,5\xc2\xa0cm i forhold til vekten. Rasestandarden sier at hannhunder skal veie mellom 12,7 og 17\xc2\xa0kg, mens tisper skal veie mellom 11,0 og 15,4\xc2\xa0kg._NEWLINE_Det forekommer hannhunder over 20\xc2\xa0kg, men dette er ikke \xc3\xb8nskelig.\n_START_SECTION_\nBruksomr\xc3\xa5de\n_START_PARAGRAPH_\nI dag er Staffordshire bull terrier f\xc3\xb8rst og fremst en familiehund, dernest en stadig mer popul\xc3\xa6r utstillingshund._NEWLINE_De brukes ogs\xc3\xa5 stadig mer som agilityhunder, og til lydighetskonkurranser. Weight-pulling er enda en gren rasen egner seg godt til.\n_START_SECTION_\nLynne og v\xc3\xa6rem\xc3\xa5te\n_START_PARAGRAPH_\nStaffordshire bull terrier ble avlet for \xc3\xa5 v\xc3\xa6re en omgjengelig og menneskevennlig hunderase, men med stridslystne egenskaper overfor andre dyr. Blant kjennere regnes den som en lojal, hengiven og omgjengelig familiehund, som ogs\xc3\xa5 har gode kvaliteter for barnefamilier. Noen mener imidlertid at rasen b\xc3\xb8r bli forbudt, p\xc3\xa5 linje med pitbullterrier og amstaff, og begrunner dette med at rasen har samme opphav og lignende grunnleggende egenskaper som disse. Dette er det ogs\xc3\xa5 delte meninger om i hundemilj\xc3\xb8et i \xc3\xb8yeblikket, men det er registrert at rasen har f\xc3\xa5tt et oppsving etter at nevnte raser ble forbudt i flere land. Noen frykter derfor at rasen i noen milj\xc3\xb8er vil avles for sine stridende egenskaper og kanskje komme p\xc3\xa5 forbudslista om dette medf\xc3\xb8rer et sterkere kamphundpreg i framtiden._NEWLINE_Adferd/temperament: tradisjonelt med ukuelig mot og fast vilje. Meget intelligent og _NEWLINE_hengiven, spesielt overfor barn. Freidig, fryktl\xc3\xb8s og fullstendig _NEWLINE_p\xc3\xa5litelig. Som andre bullterriere har imidlertid ogs\xc3\xa5 denne rasen gjerne et noe utydelig kroppsspr\xc3\xa5k, noe som kan skape problemer i samv\xc3\xa6r med andre hunder. Derfor er sosialisering med andre trygge hunder fra tidlig valpestadie s\xc3\xa6rlig viktig for denne rasen.\n_START_SECTION_\nAnnet\n_START_PARAGRAPH_\nRasen tilpasser seg bra til et liv i en leilighet, men den trenger regelmessig mosjon og psykiske utfordringer for \xc3\xa5 trives. I senere \xc3\xa5r har populariteten \xc3\xb8kt kraftig. Det har f\xc3\xb8rt til mange useri\xc3\xb8se oppdrettere, noe rasegruppen for Staffordshire bull terrier advarer mot.'